L'actual crisi econòmica que pateix Catalunya i la resta d'Europa ha tingut un greu efecte en la destrucció d'ocupació, que pel que fa al nostre país ha tingut una incidència més gran en determinats sectors generadors d'una ocupació intensiva i molt sovint poc qualificada.
Aquesta circumstància ha provocat la incorporació a l'atur d'un important percentatge de persones amb baixa qualificació professional o que, pel fet d'haver estat en empreses o sectors en declivi, necessiten participar en processos de reciclatge professional per tal de reorientar les seves expectatives laborals.
La prolongada durada de la crisi i el baix creixement de l'activitat econòmica, sovint fins i tot creixement negatiu, fa que el teixit productiu no generi nous llocs de treball, no únicament amb caràcter estable sinó que també es produeix actualment una important reducció de la contractació temporal.
A causa d'això, el procés de rotació, entrades i sortides del mercat laboral, ha disminuït radicalment, produint un elevat increment del temps d'estada de les persones en situació d'atur, amb el risc de convertir-se en un atur estructural.
Aquesta situació d'atur de llarga durada produeix molt sovint processos de desmotivació personal, falta d'autoestima i fins i tot risc d'exclusió social a les persones que el pateixen, reduint de manera molt important les seves possibilitat d'inserció laboral.
Aquesta problemàtica personal es veu freqüentment agreujada amb l'esgotament de les prestacions o els subsidis de què gaudia la persona aturada, incorporant el patiment d'una manca progressiva de recursos econòmics mínims per subsistir.
Ens trobem per tant amb un important col·lectiu de persones desocupades en relació amb les quals a la problemàtica ocupacional de disposar d'un baix nivell de qualificació o estar necessitades d'accions de reciclatge professional s'afegeixen paràmetres personals de desmotivació, falta d'autoestima o manca de recursos econòmics, tot això derivat de la seva llarga permanència en la situació d'atur.
La situació d'aquest col·lectiu requereix una actuació decidida per part dels serveis públics d'ocupació per tal de proporcionar-los una qualificació i unes competències professionals suficients que els permetin inserir-se al mercat laboral, i al mateix temps facilitar la seva incorporació als circuits ocupacionals i a la recerca activa d'ocupació indispensable per tal de poder interactuar en el complex mercat de treball actual.
És en aquest sentit que el Servei d'Ocupació de Catalunya, en la línia de programes anteriors com el Suma't, amb un elevat índex d'inserció, proposa la posada en marxa d'un nou programa de formació en alternança amb el treball adreçat a persones desocupades de llarga durada no perceptores de prestacions i/o de subsidi que combina accions d'orientació, tutorització i seguiment individualitzat, formació i adquisició d'experiència professional en empreses i que facilita la seva inserció laboral a les empreses i fomenta el seu retorn als sistemes ocupacionals i d'intermediació laboral.
El Servei d'Ocupació de Catalunya considera del tot necessari continuar destinant recursos ocupacionals al desenvolupament de programes específics adreçats als col·lectius de persones desocupades que presenten especials dificultats en la seva inserció laboral i que, mitjançant aquests, permetin un tractament individualitzat de la persona i habilitar els diferents mecanismes ocupacionals, orientació, formació, experiència laboral i suport individual a la inserció, creant un veritable itinerari ocupacional i integral per als/a les participants.
El programa que es desenvolupa en aquesta Ordre s'articula en dues fases, una de formació professionalitzadora que s'iniciarà en l'exercici 2012 i una posterior, una vegada finalitzat el període formatiu amb aprofitament, que s'iniciarà en l'exercici 2013 amb la contractació laboral dels/de les participants per part de les empreses o entitats sense afany de lucre, i que és objecte de convocatòria anticipada a l'Ordre per a l'exercici 2013.
Vista la Llei 17/2002, de 5 de juliol, d'ordenació del sistema d'ocupació i de creació del Servei d'Ocupació de Catalunya;
Vist el Decret 160/2006, de 16 de maig, de reestructuració del Servei d'Ocupació de Catalunya (DOGC núm. 4636, de 18.5.2006);
Vist el que disposen el capítol IX del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre (DOGC núm. 3791A, de 31.12.2002), la Llei 38/2003, de 17 de novembre, general de subvencions (BOE núm. 276, de 18.11.2003), el Reial decret 887/2006, de 21 de juliol, pel qual s'aprova el Reglament de la Llei 38/2003 (BOE núm. 176, de 25.7.2006), i la resta de normativa aplicable;
Vista la Llei 1/2012, de 22 de febrer, de pressupostos de la Generalitat de Catalunya per al 2012 (DOGC núm. 6075, de 27.2.2012);
Vist el Reglament (CE) núm. 1081/2006, del Parlament Europeu i del Consell de 5 de juliol de 2006, relatiu al Fons Social Europeu (DOUE L210, de 31.7.2006), parcialment modificat pel Reglament (CE) núm. 396/2009 del Parlament Europeu i del Consell de 6 de maig de 2009;
Vist el Reglament (CE) núm. 1083/2006, del Consell de l'11 de juliol de 2006, pel qual s'estableixen les disposicions generals relatives al FEDER, FSE i al Fons de Cohesió (DOUE L210 de 31.7.2006), modificat pel Reglament (UE) núm. 539/2010 del Parlament Europeu i del Consell, de 16 de juny (DOUE L 158, de 24.6.2010), pel Reglament (UE) núm. 1310/2011, de 13 de desembre (DOUE L 337, de 20.12.2011), i pel Reglament (UE) núm. 1311/2011, de 13 de desembre (DOUE L 337, de 20.12.2011);
Vist el Reglament (CE) núm. 1828/2006 de la Comissió, de 8 de desembre de 2006, pel qual es fixen normes de desplegament per al Reglament (CE) núm. 1083/2006 del Consell (DOUE L 371/1, de 27.12.2006), modificat pel Reglament (CE) núm. 846/2009, d'1 de setembre de 2009 (DOUE L 250, de 23.9.2009), pel Reglament (CE) núm. 832/2010, de 27 de setembre (DOUE L 248, de 24.9.2010), i pel Reglament (CE) núm 1236/2011, de 29 de novembre de 2011 (DOUE L 317, de 30.11.2011);
Atesa l'Ordre TIN/2965/2008, de 14 d'octubre, per la qual es determinen les despeses subvencionables pel Fons Social Europeu durant el període de programació de 2007-2013, modificada per l'Ordre TIN/788/2009, de 25 de març;
Atesa l'Ordre TRE/395/2008, d'1 d'agost, per la qual s'estableix el règim de justificació econòmica de les subvencions previstes als programes de polítiques actives d'ocupació que gestiona el Servei d'Ocupació de Catalunya (DOGC núm. 5197, de 19.8.2008), modificada per l'Ordre TRE/260/2009, de 15 de maig (DOGC núm. 5386, de 25.5.2009);
Atesa l'Ordre TRE/349/2008, de 9 de juliol, per la qual es regula el règim d'ajuts i beques a les persones treballadores desocupades i empreses establert en matèria de formació d'oferta (DOGC núm. 5179, de 18.7.2009), modificada per l'Ordre TRE/396/2009, de 2 de setembre (DOGC núm. 5463, de 14.9.2009);
Atesa l'Ordre ESS/2044/2012, de 24 de setembre, per la qual es distribueixen territorialment per a l'exercici econòmic 2012, per a la seva gestió per part de les comunitats autònomes amb competències assumides, subvencions de l'àmbit laboral a càrrec dels pressupostos generals de l'Estat;
Vist el Reglament (CE) núm. 1998/2006 de la Comissió, de 15 de desembre de 2006, relatiu a l'aplicació dels articles 87 i 88 (amb la nova numeració 107 i 108, respectivament) del Tractat CE als ajuts de minimis;
Vistos els preceptes legals esmentats, a proposta del Servei d'Ocupació de Catalunya, amb informe previ de l'Àrea Jurídica de la Secretaria d'Ocupació i Relacions Laborals, de la Intervenció Delegada del Departament d'Empresa i Ocupació, escoltat el Consell de Direcció del Servei d'Ocupació de Catalunya i de conformitat amb el que disposa l'article 12 de la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya (DOGC núm. 1234, de 22.12.1989), en ús de les facultats que em són atribuïdes,
1.1 Establir les bases reguladores per a la concessió dels ajuts per a la realització de projectes que desenvolupin accions ocupacionals integrades per a la formació i contractació de persones en situació d'atur de llarga durada que hagin exhaurit la prestació per desocupació i/o el subsidi amb l'objectiu d'afavorir-ne la inserció laboral i millorar l'ocupabilitat.
1.2 Obrir la convocatòria per a l'any 2012 i obrir la convocatòria anticipada per a l'any 2013 per a les actuacions establertes a l'article 8 d'acord amb la distribució següent:
a) Per a l'exercici 2012: les actuacions establertes a l'article 8.1, lletres a, b i c.
b) Per a l'exercici 2013: les actuacions establertes a l'article 8.1, lletra d.
És un programa innovador de suport a l'experiència pràctica de les persones en situació d'atur de llarga durada que combina accions d'orientació, tutorització i seguiment individualitzat, formació i adquisició d'experiència professional en empreses o entitats sense afany de lucre i que facilita la seva inserció laboral a les empreses o entitats sense afany de lucre i fomenta el seu retorn al sistema productiu.
Persones destinatàries del programa
3.1 Són destinatàries d'aquest programa les persones en situació d'atur de llarga durada que hagin exhaurit la prestació per desocupació i/o el subsidi.
3.2 Als efectes d'aquest programa, s'entén per situació d'atur de llarga durada aquelles persones inscrites en l'oficina de treball com a demandants d'ocupació no ocupades durant un període ininterromput de dotze mesos previs a la seva selecció per participar al programa.
Igualment els/les participants hauran d'haver exhaurit la prestació per desocupació i/o el subsidi a la data de selecció sense nous drets a percebre'ls.
La participació en els processos de selecció sí que serà compatible amb la prestació econòmica de la renda mínima d'inserció (RMI) o del Plan Prepara per part de les persones candidates, i la seva incorporació al programa implicarà la suspensió del cobrament de l'ajut econòmic de la renda mínima d'inserció (RMI) durant la seva permanència en aquest.
3.3 En qualsevol cas, les persones destinatàries d'aquest programa han d'estar inscrites en l'oficina de treball com a demandants d'ocupació no ocupades i han de complir tots els requisits legals per poder formalitzar un contracte de treball en el moment de la seva signatura.
4.1 Per a les actuacions indicades en els apartats a), b) i c) de l'article 8.1 d'aquesta Ordre, poden ser beneficiàries dels ajuts previstos en aquesta Ordre les entitats locals següents:
a) Els ajuntaments de Catalunya o els seus organismes autònoms o les entitats amb competència en matèria de polítiques actives d'ocupació, desenvolupament local i de promoció de l'ocupació, dependents o vinculades a aquells, corresponents als municipis de més de 30.000 habitants en les comarques de Barcelona d'acord amb el padró de l'1 de gener de 2012.
b) Els ajuntaments de Catalunya o els seus organismes autònoms o les entitats amb competència en matèria de polítiques actives d'ocupació, desenvolupament local i de promoció de l'ocupació, dependents o vinculades a aquells, corresponents als municipis de més de 20.000 habitants en la resta de comarques d'acord amb el padró de l'1 de gener de 2012.
c) Els consells comarcals i entitats jurídiques d'agrupació voluntària, constituïdes d'acord amb l'article 11.3 de la Llei general de subvencions i la normativa de règim local vigent a Catalunya, d'àmbit supramunicipal amb participació majoritària per part d'administracions públiques i competències en polítiques actives d'ocupació, promoció econòmica i desenvolupament local, que abastin un territori de més de 20.000 habitants d'acord amb el padró de l'1 de gener de 2012.
Als efectes d'aquesta Ordre i convocatòria, qualsevol referència a entitat local farà remissió a les entitats beneficiàries que preveu aquest article.
4.2 Per a l'actuació d'experiència professional en empreses o entitats sense afany de lucre mitjançant un contracte de treball indicada en l'apartat d) de l'article 8 d'aquesta Ordre, poden ser beneficiàries les empreses, així definides en el dret mercantil, i les entitats i institucions sense afany de lucre que hagin estat seleccionades per les entitats locals anteriors, d'acord amb l'article 14 d'aquesta Ordre.
Als efectes d'aquesta Ordre i convocatòria, qualsevol referència a empresa o entitat sense afany de lucre farà remissió a aquest article.
5.1 Podran accedir a les ajudes previstes en aquesta Ordre les entitats locals i les empreses i entitats sense afany de lucre que reuneixin els requisits següents:
a) En el cas d'empreses públiques o privades o entitats amb una plantilla igual o superior a 50 treballadors/ores o més, donar ocupació, almenys, a un 2% de treballadors/ores amb discapacitat sobre el nombre total de treballadors/ores de l'entitat, o bé aplicar les mesures alternatives d'acord amb el que disposen l'article 38 de la Llei 13/1982, de 7 d'abril, d'integració dels disminuïts (BOE núm. 103, de 30.4.1982), el Reial decret 364/2005, de 8 d'abril (BOE núm. 94, de 20.4.2005), i el Decret 246/2000, de 24 de juliol (DOGC núm. 3196, de 2.8.2000).
Aquest compliment s'haurà de mantenir al llarg de tot el procediment: en el moment de presentació de sol·licitud, previ a la resolució d'atorgament, i abans d'efectuar qualsevol pagament.
c) No trobar-se en cap de les circumstàncies que impedeixen adquirir la condició de beneficiari/ària previstes a l'article 13 de la Llei 38/2003, de 17 de novembre, general de subvencions (BOE núm. 276, de 18.11.2003).
d) Complir els requisits establerts als articles 32.1, 32.3 i 36.4 de la Llei 1/1998, de 7 de gener, de política lingüística (DOGC núm. 2553, de 7.1.1998).
e) No haver estat sancionats/ades, en resolució ferma, per la comissió d'infracció greu en matèria d'integració laboral de discapacitats, en els últims 3 anys, o molt greu en matèria de relacions laborals o en matèria de seguretat i salut en el treball, en els últims 5 anys, de conformitat amb el Text refós de la Llei sobre infraccions i sancions de l'ordre social, aprovat pel Reial decret legislatiu 5/2000, de 4 d'agost (BOE núm. 189, de 8.8.2000).
f) Complir les obligacions i no incórrer en els supòsits de prohibició establerts als articles 90.bis i 92.bis del Decret legislatiu 3/2002, de 24 de desembre, pel qual s'aprova el Text refós de la Llei de finances públiques de Catalunya (DOGC núm. 3791A, de 31.12.2002).
g) Disposar d'un sistema d'organització i de gestió de la prevenció de riscos laborals, d'acord amb la Llei 31/1995, de prevenció de riscos laborals; el Reial decret 39/1997, d'1 de gener, pel qual s'aprova el Reglament dels serveis de prevenció, així com d'acord amb les modificacions posteriors introduïdes per la Llei 54/2003, de 12 de desembre, de reforma del marc normatiu de la prevenció de riscos laborals.
h) Complir l'obligació de respectar la igualtat de tracte i d'oportunitats a l'àmbit laboral i, amb aquesta finalitat, adoptar mesures adreçades a evitar qualsevol tipus de discriminació laboral entre homes i dones.
En el cas de les empreses o entitats sense afany de lucre de més de 250 treballadors/ores, aquestes hauran d'elaborar i aplicar amb caràcter obligatori un pla d'igualtat, d'acord amb el que estableix l'article 45 de la Llei orgànica 3/2007, de 22 de març, per la igualtat efectiva entre homes i dones (BOE núm. 71, de 23.3.2007).
i) Indicar, d'acord amb els agents socials, els mitjans que utilitzen per prevenir i detectar casos d'assetjament sexual i d'assetjament per raó de sexe i intervenir-hi en llurs centres de treball.
j) Complir qualsevol altra obligació legal o reglamentària que pugui afectar-los.
5.2 L'acreditació del compliment dels requisits es durà a terme mitjançant la presentació de la documentació establerta a l'article 43 d'aquesta Ordre.
6.1 L'àmbit territorial d'actuació serà aquell que es defineixi en el projecte presentat per l'entitat local i haurà d'estar clarament delimitat i suficientment justificat.
6.2 Les entitats locals beneficiàries podran atendre un nombre màxim de 60 persones per projecte.
7.1 L'entitat local haurà d'indicar en el projecte presentat les característiques ocupacionals de les persones amb les quals vol treballar i que compleixin els requisits establerts a l'article 3 d'aquesta Ordre.
7.2 Les oficines de treball del Servei d'Ocupació de Catalunya s'encarregaran de derivar a l'entitat local que executa el projecte persones en situació d'atur de llarga durada que hagin exhaurit la prestació per desocupació i/o el subsidi, d'acord amb l'itinerari professional acordat entre aquestes i el personal orientador del Servei d'Ocupació de Catalunya.
7.3 L'entitat local comunicarà a l'oficina de treball les persones seleccionades per a la comprovació de la seva inscripció com a demandants d'ocupació no ocupades.
Un cop realitzada la comprovació l'entitat local incorporarà les persones seleccionades al projecte.
8.1 Les actuacions ocupacionals subvencionables seran:
a) Tutorització i acompanyament a la inserció.
b) Formació professionalitzadora i altra formació específica necessària per poder desenvolupar les tasques assignades a un determinat lloc de treball.
c) Promoció de la participació d'empreses o entitats sense afany de lucre en el programa.
d) Experiència professional en empreses i/o entitats sense afany de lucre mitjançant contractació laboral.
La durada màxima de tot el procés serà de quinze mesos comptadors a partir de l'inici dels projectes.
Aquests quinze mesos es distribuiran en un màxim de quatre mesos per a la formació professionalitzadora, dos mesos per a la incorporació del/de la participant al procés d'experienciació laboral, sis mesos de duració del contracte de treball i tres mesos per a les accions d'acompanyament a la inserció laboral posterior.
8.2 Durant el procés de tutorització i formació, l'entitat local haurà d'assegurar que la persona que participa al projecte va adquirint les competències clau per interactuar en l'entorn sociolaboral.
L'adquisició d'aquestes competències es farà de forma transversal, mitjançant les actuacions de tutorització i de formació.
Atenent les necessitats i el perfil dels/de les participants, el contingut d'aquestes competències ha d'incloure algunes de les competències clau que disposa la Recomanació (2006/962/CE) del Parlament Europeu i del Consell, de 18 de desembre de 2006, sobre les competències clau per a l'aprenentatge permanent.
Les entitats locals hauran de descriure, en el projecte presentat, els continguts i la metodologia que utilitzaran per assolir-les.
Tutorització i acompanyament a la inserció
9.1 Són el conjunt d'accions destinades a orientar i donar suport, de manera individualitzada, a la persona que participa al projecte per tal que identifiqui i desenvolupi els seus recursos i competències.
Aquestes accions hauran d'incloure mecanismes de diagnosi, informació, assessorament, motivació i acompanyament a la inserció al llarg de totes les actuacions del projecte.
La durada màxima del procés de tutorització serà de quinze mesos.
9.2 La tutorització ha de ser integral, continuada i transversal a la resta d'actuacions, ja que és l'eix vertebrador de l'itinerari personal del participant en el projecte.
9.3 Aquesta actuació la portarà a terme un/a tutor/a, que ha de ser llicenciat/ada en psicologia, pedagogia o psicopedagogia o en el seu defecte, llicenciat/ada o diplomat/ada en altres matèries però amb experiència i competència acreditable en actuacions o programes similars.
S'estableix una ràtio màxima de 20 participants per tutor/a a jornada completa.
Si el nombre de participants assignat fos inferior s'aplicarà una reducció de la subvenció del/de la tutor/a proporcionalment al nombre inferior de participants.
9.4 La funció del/de la tutor/a serà dissenyar un itinerari individualitzat acordat amb la persona que participa al projecte, en funció de les expectatives de contractació i del seu perfil, d'adquisició de competències clau, formació professionalitzadora i d'experiència professional en empreses o entitats sense afany de lucre.
El/la tutor/a farà un seguiment i un acompanyament individualitzat de cada participant fins al final de la seva estada en el projecte.
9.5 L'entitat local haurà de definir en el projecte presentat la metodologia a utilitzar, fent especial èmfasi en el contingut, distribució i durada prevista de les sessions individuals i en grup que preveu dur a terme.
9.6 Les entitats locals procuraran la continuïtat dels participants en altres recursos o dispositius ocupacionals una vegada finalitzat el projecte, amb la finalitat que no tornin a la situació prèvia a la seva participació en aquest.
10.1 La formació tindrà com a objectiu millorar l'ocupabilitat i les oportunitats d'inserció de les persones en situació d'atur de llarga durada que hagin exhaurit la prestació per desocupació i serà obligatòria per a tots/es els/les participants.
Aquest tipus de formació haurà de tenir en compte les necessitats de les empreses i/o entitats sense afany de lucre i del sector productiu on es preveu la seva contractació posterior.
Constarà d'una formació professionalitzadora necessària per al desenvolupament adequat d'un determinat lloc de treball i, si escau, d'una formació complementària específica vinculada a aquella, amb la finalitat d'adequar-se a les necessitats de les empreses i/o entitats sense afany de lucre interessades a contractar les persones participants.
10.2 L'entitat local podrà subcontractar entitats públiques o privades per executar-la.
L'import d'aquesta subcontractació no podrà excedir del 80% de la quantia de la subvenció atorgada a l'entitat local per a les actuacions de formació.
La prestació de serveis formatius i el seu cost s'hauran de regular per allò que disposi la normativa vigent sobre contractació en el sector públic i la normativa reguladora de subvencions.
En qualsevol cas, l'entitat local serà responsable davant del Servei d'Ocupació de Catalunya que l'actuació formativa s'hagi executat correctament.
10.3 La formació s'haurà d'adequar a les característiques i al desenvolupament d'una ocupació o lloc de treball determinat i haurà de tenir una durada mínima de 200 hores i màxima de 400.
10.4 La impartició de la formació prevista s'estableix en un total de 100 hores mensuals i en cap cas podrà ser superior a 6 hores diàries.
10.5 Les entitats locals hauran de desenvolupar la formació professionalitzadora mitjançant l'aprenentatge teòric i pràctic.
En funció del tipus de formació i de les característiques del projecte, es podran incloure addicionalment pràctiques no laborals en entorn productiu.
Aquestes hauran de tenir una durada limitada, jornada màxima de 25 hores setmanals i durada màxima de dos mesos, i hauran d'incloure el compromís de contractació laboral posterior per part de l'empresa o entitat sense afany de lucre.
La realització d'aquestes pràctiques no suposarà l'existència de relació laboral entre la persona treballadora desocupada i l'empresa.
En aquest cas, l'empresa o entitat sense afany de lucre on es realitzin aquestes pràctiques haurà de designar un/a tutor/a que mantindrà un contacte periòdic amb el/la tutor/a de l'entitat local, amb la finalitat que aquest/a pugui comprovar que el contingut de la pràctica formativa s'adequa al pla individualitzat i de formació previst per a cada participant.
L'empresa o entitat sense afany de lucre garantirà que la persona designada com a tutor/a tingui el perfil adient per desenvolupar aquesta funció.
La realització d'aquestes pràctiques formatives s'instrumentaran mitjançant un conveni de col·laboració entre l'entitat local i l'empresa o entitat sense afany de lucre que inclourà la identificació de les parts, el contingut, la jornada, l'horari de la pràctica no laboral, així com la identificació dels/de les tutors/ores de l'entitat local i l'empresa o entitat sense afany de lucre que en faran el seguiment i l'assegurança dels/de les alumnes per part de l'entitat local.
Del conveni signat entre l'entitat local i l'empresa o entitat sense afany de lucre per a la realització de les pràctiques, aquesta lliurarà una còpia a la representació legal dels treballadors/ores del seu centre de treball.
10.6 Per tal d'optimitzar els recursos ocupacionals existents, les entitats locals podran derivar participants a accions formatives del territori.
En el cas que aquestes accions formatives gestionades per altres entitats públiques o privades estiguin subvencionades, aquesta derivació s'haurà d'articular mitjançant un conveni de col·laboració entre l'entitat local i l'entitat que realitza la formació.
Quan les accions formatives no estiguin subvencionades serà d'aplicació el que preveu l'article 10.2 d'aquesta Ordre.
10.7 L'entitat local podrà realitzar una formació complementària en funció de les característiques de les empreses i/o entitats sense afany de lucre que finalment contractaran o de les característiques ocupacionals de la persona participant.
Si aquesta formació complementària no està prevista en el projecte inicial, l'entitat local ho haurà de comunicar i justificar al Servei d'Ocupació de Catalunya perquè ho autoritzi i no podrà suposar una modificació superior al 20% del programa formatiu inicialment aprovat.
10.8 El Servei d'Ocupació de Catalunya expedirà un certificat de la formació professionalitzadora realitzada.
En el cas de formació impartida per centres acreditats, associada als mòduls formatius d'una o més unitats de competència que estiguin vinculats a un certificat de professionalitat, s'emetrà una acreditació parcial de la qualificació professional, en els termes que disposa el Reial decret 34/2008, de 18 de gener.
10.9 Les persones participants del projecte estaran cobertes per una assegurança d'accidents i responsabilitat civil subscrita per l'entitat local beneficiària i abastarà tot el període d'execució del període formatiu incloses les pràctiques no laborals en empreses o entitats sense afany de lucre, a més de les incidències in itinere.
En el supòsit de contractació i/o derivació de serveis formatius externs, caldrà fer extensiva l'assegurança d'accidents dels participants al lloc d'impartició de les accions formatives.
L'entitat subcontractada haurà de garantir i acreditar a l'entitat local que les instal·lacions reuneixen les condicions adequades de solidesa i seguretat.
10.10 Amb la finalitat de facilitar la permanència de les persones que hi participen en el programa, es podrà concedir una beca condicionada a la participació i l'aprofitament de les actuacions de formació.
10.11 El dret a percebre aquestes beques durant la formació professionalitzadora ho resoldrà el cap del Servei Territorial del Servei d'Ocupació de Catalunya prèvia sol·licitud de les persones interessades.
El pagament d'aquests ajuts es farà mensualment a les persones beneficiaries prèvia acreditació de la seva assistència i aprofitament a les accions formatives establertes per part de l'entitat local.
Promoció de la participació d'empreses i/o entitats sense afany de lucre en el programa
Les entitats locals han de realitzar accions adreçades a la recerca de les empreses i/o entitats sense afany de lucre que participin al programa.
Necessàriament, hauran d'incloure, entre d'altres, accions d'informació sobre la contractació de les persones desocupades i dels ajuts previstos en el programa, així com l'assessorament en la formalització dels contractes i en la tramitació de les sol·licituds de subvenció al Servei d'Ocupació de Catalunya.
Aquestes accions es podran haver iniciat com a màxim un mes abans de l'inici del projecte i s'hauran de desenvolupar al llarg del període formatiu.
Les accions s'hauran de concretar en la sol·licitud del projecte amb una descripció detallada de la metodologia prevista i del seu cost.
Experiència professional en empreses i/o entitats sense afany de lucre
12.1 Aquesta actuació té per objectiu l'adquisició dels coneixements pràctics necessaris per al desenvolupament adequat d'una ocupació, realitzant una activitat professional en empreses o entitats sense afany de lucre vinculades amb els diferents sectors productius del territori.
S'instrumentarà mitjançant la formalització d'un contracte laboral.
12.2 Aquest contracte de treball es regularà d'acord amb les condicions establertes al corresponent conveni laboral del sector o d'empresa.
12.3 L'empresa o l'entitat sense afany de lucre haurà de tutelar el desenvolupament del procés de treball efectiu realitzat per la persona mitjançant la designació d'un/d'una tutor/a d'empresa o entitat sense afany de lucre entre els seus treballadors/ores.
12.4 Aquest/a tutor/a haurà d'acollir, informar, orientar i supervisar el desenvolupament de l'activitat del participant i mantenir un contacte periòdic amb el/la tutor/a de l'entitat local per tal de garantir que l'experiència professionalitzadora s'adequa al pla formatiu desenvolupat.
12.5 El/la tutor/a de l'empresa o l'entitat sense afany de lucre no podrà tenir al seu càrrec més de tres participants de manera simultània.
13.1 L'experiència professional en empresa o l'entitat sense afany de lucre es realitzarà mitjançant la formalització d'un contracte de treball d'acord amb la normativa vigent en el seu moment.
13.2 Previ a la formalització del contracte de treball, l'entitat local haurà de comprovar que la persona a contractar estigui inscrita en l'oficina de treball com a demandant d'ocupació no ocupat/ada.
13.3 Els contractes de treball hauran de tenir una durada obligatòria de sis mesos.
La jornada laboral podrà ser a temps complet o a temps parcial i en aquest segon cas no podrà ser inferior a 25 hores setmanals.
Al contracte de treball s'haurà de fer constar obligatòriament a l'apartat d'observacions el text següent: "Contracte de treball efectuat d'acord amb les condicions establertes al Programa de persones aturades de llarga durada regulat per l'Ordre EMO/313/2012, de 9 d'octubre, cofinançat pel Fons Social Europeu".
13.4 Finalitzat el període de sis mesos, l'empresa o l'entitat sense afany de lucre haurà d'emetre un informe on es faci constar el nivell professional adquirit.
Aquest informe s'haurà de lliurar a la persona contractada i a l'entitat local que la tutela.
13.5 Els ajuts públics per a la contractació laboral de les persones aturades de llarga durada regulats en aquesta Ordre seran compatibles amb els incentius fiscals i les bonificacions en les quotes de la Seguretat Social previstos per a cadascuna de les modalitats contractuals, amb les limitacions que estableixi la seva normativa reguladora.
Selecció de les empreses o entitats sense afany de lucre
14.1 Les entitats locals beneficiàries seleccionaran les empreses o entitats sense afany de lucre que contractaran els participants del programa.
Les empreses i entitats sense afany de lucre seleccionades hauran de complir amb els requisits establerts a l'article 5 i les obligacions previstes a l'article 24 d'aquesta Ordre.
14.2 En tot cas les entitats locals, en el procés de selecció, han de tenir en compte en relació amb les empreses o entitats sense afany de lucre els criteris següents:
a) Que estigui ubicada preferentment en l'àmbit territorial d'actuació on es desenvoluparà el projecte.
b) Que no hagi acomiadat treballadors en els darrers tres mesos per acomiadament qualificat d'improcedent o nul per l'òrgan judicial.
c) Que es comprometi a destinar una persona que estigui preparada per fer les funcions de tutorització previstes en aquesta Ordre.
En el cas d'empreses o entitats sense afany de lucre que compleixin aquests requisits es tindrà en compte a efectes de la selecció aquelles que facin un contracte de treball de més durada, i en segon lloc aquelles amb una aportació econòmica més gran en els costos salarials de la contractació dels/de les participants.
14.3 Finalitzat el període formatiu, l'entitat local comunicarà a les empreses o entitats sense afany de lucre seleccionades els/les participants que han estat seleccionats per a la seva contractació.
Aquesta selecció dels/de les treballadors/ores es farà d'acord amb els aprenentatges formatius adquirits pels/per les participants i les característiques del lloc de treball.
14.4 L'empresa o l'entitat sense afany de lucre i l'entitat local signaran un conveni de col·laboració previ a la formalització dels contractes.
Aquest conveni no implicarà l'atorgament de la subvenció, que d'acord amb l'article 22 d'aquesta Ordre correspon al Servei d'Ocupació de Catalunya.
El contingut d'aquest conveni inclourà la identificació de les parts, la relació que s'establirà entre l'entitat local i l'empresa així com les obligacions de cadascuna respecte a les subvencions del Servei d'Ocupació de Catalunya atorgades a cadascuna d'elles, les obligacions entre les dues, els tipus de contracte/s que es formalitzarà/ran entre l'empresa o l'entitat sense afany de lucre i els participants, i les condicions per a la contractació de les persones participants.
També s'haurà de regular el procés de seguiment de la persona participant per part del/de la tutor/a de l'entitat local i el/la tutor/a designat/ada per l'empresa o l'entitat sense afany de lucre, durant la durada del contracte.
A les pàgines web del Departament d'Empresa i Ocupació [URL] i del Servei d'Ocupació de Catalunya [URL], es proposa un model d'aquest conveni.
Per desenvolupar les actuacions previstes en l'article 8.1 d'aquesta Ordre es preveuen els ajuts següents:
a) Per a les actuacions de tutorització i acompanyament a la inserció, d'acord amb l'article 9, s'estableix un mòdul de 1.715 euros per participant al projecte i pels quinze mesos d'execució del projecte.
b) Per a les actuacions de formació, d'acord amb l'article 10, s'estableixen els mòduls següents:
b.1) Per a les despeses vinculades a la formació professionalitzadora, que haurà de tenir una durada d'entre 200 i 400 hores i podrà incloure una formació complementària, s'estableix un mòdul de 7,5 euros per hora i participant.
b.2) Quan l'entitat local realitzi la formació mitjançant la contractació d'una entitat externa el mòdul serà, com a màxim, de 5,5 euros per hora i participant.
b.3) Per a les despeses del/de la tutor/a de l'empresa durant les pràctiques no laborals, màxim 6 euros per dia lectiu i participant de pràctica no laboral.
Per a les beques condicionades a la participació i l'aprofitament en les actuacions de formació i, si escau, en les pràctiques no laborals en entorn productiu que percebin les persones participants en el programa, se subvencionarà la quantia de 9,00 euros per dia lectiu per persona o la part proporcional condicionada a l'assistència i aprofitament del programa.
c) Per a les actuacions de recerca d'empreses o entitats sense afany de lucre en el projecte se subvencionarà el cost de les actuacions amb una quantia de 62,50 euros per participant.
d) Per a les actuacions d'experiència professional en empreses o entitats sense afany de lucre:
El Servei d'Ocupació de Catalunya subvencionarà el salari corresponent a 25 hores setmanals, i amb una durada de sis mesos.
L'import per a la subvenció salarial d'aquesta jornada serà com a màxim l'import del salari mínim interprofessional vigent en el moment de la contractació.
En el cas que l'import salarial establert per a aquesta jornada al conveni del sector o empresa fos inferior, serà aquest segon l'import a subvencionar.
Per al cas de contractes de treball amb jornada superior a les 25 hores setmanals o imports salarials establerts al conveni del sector o empresa per a aquesta jornada superiors al salari mínim interprofessional, l'empresa o entitat sense afany de lucre assumirà la diferència.
La subvenció del Servei d'Ocupació de Catalunya anirà destinada a cobrir les despeses salarials derivades de la contractació laboral del/de la participant.
16.1 Són subvencionables aquelles despeses que s'imputin al desplegament de les accions previstes en aquesta Ordre per respondre de manera inequívoca a llur naturalesa, que s'hagin realitzat durant el període d'execució del projecte, siguin verificables i hagin estat efectivament pagades per l'entitat local o l'empresa o entitat sense afany de lucre beneficiària abans de la presentació de la justificació econòmica.
Els justificants originals es marcaran amb un segell, indicant-hi la subvenció que es justifica, el cofinançament del FSE si escau i l'import que s'imputa.
16.2 Per desenvolupar les actuacions ocupacionals previstes a l'article 8.1 seran despeses subvencionables les detallades a continuació:
16.2.1 Actuacions de tutorització i acompanyament a la inserció.
Retribucions del personal tècnic propi de l'entitat local que dugui a terme les tasques de tutoria i coordinació durant el període d'execució del projecte.
Les despeses de desplaçaments del personal tutor, sempre i quan aquestes siguin necessàries per a l'exercici de les seves tasques i amb els límits fixats en l'Ordre EHA/3771/2005, de 2 de desembre.
En el cas que la formació la dugui a terme la pròpia entitat local seran despeses subvencionables:
Les despeses directes associades consistents en:
c) Despeses de mitjans didàctics i adquisició de materials didàctics, així com les despeses de béns consumibles utilitzats en la realització de les accions formatives, incloent el material de protecció i seguretat.
e) Les assegurances d'accidents obligatòries dels participants subscrites per a les accions formatives i pràctiques en empreses no laborals.
Aquestes despeses hauran de presentar-se degudament desglossades per acció formativa i s'imputaran pel nombre de participants.
f) Les despeses de transport dels/de les alumnes i dels/de les docents per a visites formatives d'acord amb les condicions previstes a la guia de prescripcions tècniques del projecte i amb els límits fixats en l'Ordre EHA/3771/2005, de 2 de desembre.
Les despeses indirectes associades consistents en:
a) Les despeses de personal de suport, tant intern com extern, i totes les necessàries per a la gestió i execució de l'activitat formativa.
Les entitats locals podran imputar despeses indirectes, enteses com aquelles que no es poden vincular directament amb l'acció subvencionada però que són necessàries per a la seva realització, fins a un màxim del 15% del total de les despeses directes.
Quan l'entitat local realitzi la formació mitjançant la subcontractació d'una entitat externa estarà subjecta a la legislació de contractes del sector públic i també quedarà subjecta a la Llei general de subvencions, i se subvencionarà el cost total de la contractació, d'acord amb la limitació prevista a l'article 17.1 d'aquesta Ordre.
16.2.3 Promoció de la participació d'empreses o entitats sense afany de lucre en el programa.
Podran ser subvencionables aquelles despeses adreçades a fomentar la recerca de les empreses o entitats sense afany de lucre en el programa.
Podran incloure les retribucions següents:
a) Retribucions del personal tècnic propi de l'entitat local que dugui a terme aquestes tasques des d'un mes abans que iniciï el projecte i durant el període de l'execució.
b) Les seves despeses de desplaçaments i dietes, sempre i quan aquestes siguin necessàries per a l'exercici de les seves tasques i amb els límits fixats en l'Ordre EHA/3771/2005, de 2 de desembre.
16.2.4 Experiència professional en empreses o entitats sense afany de lucre.
Seran subvencionables, tal i com estableix l'article 15.d), les despeses salarials de l'empresa o entitat sense afany de lucre derivades de la contractació dels/de les participants durant un màxim de sis mesos, sempre i quan hagin estat efectivament suportades per l'empresa o entitats sense afany de lucre.
17.1 Per a les actuacions ocupacionals previstes a l'article 8.1 són despeses no subvencionables:
e) Adquisició de mobiliari, equips, vehicles, infraestructures, béns immobles i terrenys, tant si són adquisicions noves com de segona mà.
g) Comissions i pèrdues de canvi i altres despeses purament financeres, com ara comissions per manteniment de comptes o transferències.
h) Aquelles despeses justificades amb factures de data anterior o posterior en més d'un mes a l'inici o finalització de l'actuació atorgada.
i) Despeses de Seguretat Social generades per baixa laboral del/de la treballador/a, tant si és per malaltia o accident comú com per malaltia o accident professional o per maternitat o paternitat.
En qualsevol cas, seran subvencionables les despeses de la persona que el/la substitueixi, però no els del/de la treballador/a de baixa.
j) Les vacances no efectuades, els pagaments en espècies, indemnitzacions per mort i les corresponents a trasllats, suspensions, acomiadaments, cessaments o acabaments de contracte, ni tampoc els conceptes salarials de productivitat, plusos, excepte quan així ho determini el conveni col·lectiu d'aplicació, ja que no són despeses directament vinculades a les accions formatives subvencionades.
17.2 En les actuacions d'experiència professional en empreses o entitats sense afany de lucre a més no són subvencionables les quotes empresarials i les del/de la treballador/a a la Seguretat Social, les indemnitzacions en el cas d'acomiadaments declarats improcedents per resolució judicial.
que l'adquisició dels béns amortitzats no hagi estat objecte d'algun tipus de subvenció parcial o completa;
que l'amortització es calculi de conformitat amb les normes de comptabilitat generalment acceptades,
L'element en sí mateix ha de ser una despesa elegible i es consideren elements amortitzables aquells que es recullen a les taules de la Hisenda Pública (Reial decret 1777/2004, de 30 de juliol, que aprova el Reglament de l'impost de societats).
El beneficiari ha de disposar dels següents documents justificatius:
Factura de compra dels elements amortitzables.
Quadre financer de l'amortització.
Detall dels càlculs efectuats per a la determinació de la despesa imputable, amb indicació del percentatge imputat de cada una de les factures.
Assentaments comptables de les amortitzacions imputades al programa subvencionat.
La seva imputació es farà d'acord amb el temps d'utilització i l'espai utilitzat.
El/la beneficiari/ària ha de disposar dels següents documents justificatius:
Contracte de lloguer per a la verificació de les condicions firmades.
Extracte bancari o els rebuts acreditatius del pagament.
En relació amb l'IVA: model trimestral 303 i model anual 390.
En relació amb l'IRPF: model trimestral 115 i model anual 180.
Si hi ha exempció pel que fa a l'IVA, caldrà disposar del document d'Hisenda que així ho acrediti.
Detall dels càlculs efectuats per a la determinació de la despesa imputable.
Terminis d'execució del projecte
19.1 El projecte es podrà iniciar des de l'endemà de la notificació de la resolució d'atorgament dels ajuts a les entitats locals previstes a l'article 4.1 d'aquesta Ordre i en tot cas abans del 31 de desembre de l'exercici corresponent, i tindrà una durada de quinze mesos.
19.2 L'experiència professional en empreses o entitats sense afany de lucre s'haurà de realitzar durant el període d'execució del projecte.
Els contractes de treball, tal i com es preveu a l'article 13 d'aquesta Ordre, s'hauran de subscriure obligatòriament abans de sis mesos de la finalització del projecte.
Procediment de concessió d'ajuts a les entitats locals
20.1 El procediment de concessió d'ajuts adreçats a les entitats locals és el de concurrència competitiva.
20.2 La instrucció del procediment de concessió dels ajuts correspon a la Subdirecció General de Polítiques Actives d'Ocupació, mitjançant el Servei de Promoció de l'Ocupació.
20.3 Una vegada registrada la sol·licitud, es verificarà la documentació presentada.
Quan l'expedient sigui complet, s'avaluaran les sol·licituds d'acord amb els criteris de valoració establerts en l'article 21 d'aquesta Ordre i s'emetrà un informe tècnic amb la puntuació obtinguda.
La puntuació mínima per accedir a la fase de concurs serà de 50 punts.
20.4 Les sol·licituds avaluades seran examinades per un òrgan col·legiat, la composició del qual serà la següent:
El/la subdirector/a general de Polítiques Actives d'Ocupació.
El/la cap del servei de Promoció de l'Ocupació.
Un/a lletrat/ada dels Serveis Jurídics del Servei d'Ocupació de Catalunya.
20.5 A la vista de l'expedient i de l'acta de l'òrgan col·legiat, l'òrgan instructor elevarà una proposta d'atorgament provisional a l'òrgan competent, degudament motivada, amb el tràmit d'audiència previ.
En el cas que l'import destinat a la partida sigui inferior a l'import dels projectes amb puntuació mínima per accedir a la fase de concurs es podrà reduir proporcionalment el pressupost sol·licitat en base a la puntuació obtinguda.
20.6 El/la director/a de Programes del Servei d'Ocupació de Catalunya per delegació del/de la director/a del Servei d'Ocupació de Catalunya, a proposta del/de la subdirector/a general de Polítiques Actives d'Ocupació, dictarà la corresponent resolució d'atorgament o denegació del projecte.
20.7 El termini màxim per resoldre i notificar la resolució que es dicti és abans del proper 31 de desembre.
Transcorregut aquest termini, si no s'ha dictat i notificat resolució expressa, la sol·licitud s'entendrà desestimada, d'acord amb el que estableix l'article 54.2.e) de la Llei 26/2010, de 3 d'agost, de règim jurídic i de procediment de les administracions públiques de Catalunya.
20.8 La resolució, degudament motivada, es notificarà a l'entitat interessada, d'acord amb el que disposen els articles 58 i 59 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 14 de gener, i l'article 56 de la Llei 26/2010, del 3 d'agost, de règim jurídic i de procediment de les administracions públiques de Catalunya.
20.9 Contra la resolució que dicti el/la director/a de Programes del Servei d'Ocupació de Catalunya, que no posa fi a la via administrativa, es podrà interposar recurs d'alçada davant el/la secretari/ària d'Ocupació i Relacions Laborals en el termini d'un mes a comptar de l'endemà de la seva notificació, d'acord amb el que preveu l'article 114 de la Llei 30/1992, de 26 de novembre.
Criteris de valoració dels projectes
21.1 Els criteris de valoració per a la concessió de les subvencions a les entitats beneficiàries previstes a l'article 4.1 són els següents:
e) Valoració del percentatge de l'atur registrat de llarga durada en relació amb les dades de l'atur registrat per comarques i municipis (setembre 2012).
En la valoració dels projectes es podrà proposar la denegació parcial de determinades accions que no es considerin necessàries per a l'execució del projecte.
El Servei d'Ocupació de Catalunya aplicarà mecanismes correctors perquè, d'acord amb la disponibilitat pressupostària, en la implementació d'aquest programa ocupacional s'asseguri l'equilibri territorial.
En aquest sentit, sobre els projectes que hagin obtingut una puntuació mínima de 50 punts, es valorarà la conveniència de l'execució projectes que coincideixin totalment o parcialment en un territori.
Tanmateix es podrà reformular l'àmbit territorial d'actuació i la necessitat de reduir el nombre de participants sol·licitats.
Procediment de concessió d'ajuts a les empreses i entitats sense afany de lucre per a la contractació de les persones participants.
22.1 El procediment per a la concessió de subvencions per a les empreses o entitats sense afany de lucre que preveu aquesta Ordre es regeix pel procediment reglat.
22.2 La instrucció del procediment de concessió dels ajuts correspon a la Subdirecció General de Polítiques Actives d'Ocupació, mitjançant el Servei de Promoció de l'Ocupació.
L'empresa o entitat sense afany de lucre seleccionada per l'entitat local, en el termini de dos mesos des de la data d'inici del contracte, ha de presentar la sol·licitud de subvenció al Servei d'Ocupació de Catalunya.
22.3 Juntament amb la sol·licitud ha d'incloure, a més de la documentació prevista a l'article 43 d'aquesta Ordre, la comunicació de l'entitat local indicant el/la participant seleccionat/ada per a la contractació, una còpia del contracte de treball o contractes i de les corresponents altes a la Seguretat Social.
22.4 Un cop verificat que l'empresa o entitat sense afany de lucre ha presentat tota la documentació prevista a la normativa i que compleix els requisits per ser beneficiària de l'ajut, el/la director/a de Programes del Servei d'Ocupació de Catalunya, per delegació del/de la director/a del Servei d'Ocupació de Catalunya, a proposta del/de la subdirector/a general de Polítiques Actives d'Ocupació, dictarà la corresponent resolució d'atorgament o denegació del projecte.
22.5 La resolució corresponent a cada sol·licitud s'emetrà en el termini màxim de dos mesos des de l'entrada d'aquesta al registre de l'òrgan competent, per ordre d'entrada i fins l'exhauriment de la partida pressupostària, a les empreses o entitats sense afany de lucre que compleixin els requisits i les obligacions que s'estableixen en aquesta Ordre.
Aquest termini restarà condicionat a la disponibilitat pressupostària que, d'acord amb l'article 41 de l'Ordre, s'hagi previst per aquests ajuts.
22.6 Transcorregut aquest termini, si no s'ha dictat i notificat resolució expressa, la sol·licitud s'entendrà desestimada, d'acord amb el que estableix l'article 54.2.e) de la Llei 26/2010, del 3 d'agost, de règim jurídic i de procediment de les administracions públiques de Catalunya.
22.7 La resolució, degudament motivada, es notificarà a l'entitat interessada, d'acord amb el que disposen els articles 58 i 59 de la Llei 30/1992, de 26 de novembre, de règim jurídic de les administracions públiques i del procediment administratiu comú, modificada per la Llei 4/1999, de 14 de gener, i l'article 56 de la Llei 26/2010, del 3 d'agost, de règim jurídic i de procediment de les administracions públiques de Catalunya.
Contra la resolució que dicti el/la director/a de Programes del Servei d'Ocupació de Catalunya, que no posa fi a la via administrativa, es podrà interposar recurs d'alçada davant el/la secretari/ària d'Ocupació i Relacions Laborals en el termini d'un mes a comptar de l'endemà de la seva notificació, d'acord amb el que preveu l'article 114 de la Llei 30/1992, de 26 de novembre.
Procediment de concessió de les beques a les persones participants al programa
Per a tot allò que no es reguli en aquesta Ordre, s'aplicarà l'Ordre TRE/349/2008, de 9 de juliol, per la qual es regula el règim d'ajuts i beques a les persones treballadores desocupades i empreses establert en matèria de formació d'oferta.
24.1 Les entitats beneficiàries d'aquestes subvencions, d'acord amb l'article 4, hauran de complir les obligacions següents:
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció, i acreditar-ho davant el Servei d'Ocupació de Catalunya en la forma i termini que s'estableix en aquesta Ordre de bases.
b) Justificar davant l'òrgan concedent del Servei d'Ocupació de Catalunya el compliment dels requisits i les condicions que determinen la concessió o el gaudiment de la subvenció, mitjançant els justificants de les despeses o l'activitat que ha de cobrir l'import finançat o subvenció, o bé si la subvenció consisteix en un percentatge del cost de l'activitat o la inversió, el cost total corresponent, sense perjudici d'altres mitjans de comprovació que s'hagin establert en les bases reguladores.
c) Conservar els justificants originals i electrònics i altra documentació relacionada amb la subvenció atorgada, durant un període mínim de cinc anys i, en cas de cofinançament per part del Fons Social Europeu, haurà de conservar els documents justificatius relacionats amb les despeses i amb les auditories corresponents a l'actuació cofinançada, mentre puguin ser objecte de les actuacions de comprovació i de control per la Comissió Europea i el Tribunal de Comptes i durant un període de tres anys a partir del tancament del programa operatiu en què està cofinançat, i que es preveu que no es produirà abans de l'any 2021.
e) Informar de totes les incidències relatives a les actuacions subvencionades.
h) Procedir al reintegrament dels fons percebuts en el cas de revocació de la subvenció en els termes que s'indiquen a l'article 35 de la present Ordre.
i) Mantenir la traçabilitat de tota la documentació tècnica i econòmica que permeti verificar, d'una banda, la correcta realització de les activitats objecte d'aquesta subvenció, i d'altra, l'adequació entre els registres comptables i els documents acreditatius de les despeses derivades de la realització d'aquestes activitats, amb els imports que es presentaran a cofinançament del Fons Social Europeu.
j) Estarà obligada a identificar expressament en la seva comptabilitat les despeses imputades a cadascuna de les accions de forma separada o per qualsevol altre mitjà que permeti verificar el cofinançament de la despesa pel Fons Social Europeu.
k) Haurà d'assegurar, d'acord amb els articles 8 i 9 del Reglament (CE) núm. 1828/2006 de la Comissió Europea, que les persones destinatàries de l'actuació han estat informades que està cofinançada en un 50 per cent pel Fons Social Europeu amb identificació del Programa Operatiu d'Adaptabilitat i Ocupació, per a les actuacions previstes a l'article 8.1.d); i del Programa Operatiu del Fons Social Europeu de Competitivitat Regional i d'Ocupació de Catalunya per a les actuacions previstes a l'article 8.1.a), b) i c).
En qualsevol cas, es farà constar l'emblema de la Unió Europea, el lema del Fons Social Europeu i la declaració "L'FSE inverteix en el teu futur" en totes les mesures d'informació i publicitat adreçades a les persones destinatàries, als destinataris potencials i al públic en general.
l) Hauran d'acceptar la seva inclusió en la llista de beneficiaris publicada de conformitat amb l'article 7 apartat 2, lletra d), del Reglament (CE) núm. 1828/2006 de la Comissió.
m) En totes les mesures de publicitat es farà constar també el logotip del Servicio Público de Empleo Estatal d'acord amb la normativa estatal per la qual es distribueixen territorialment, per a la seva gestió per les comunitat autònomes amb competències assumides, subvencions de l'àmbit laboral finançades amb càrrec als pressupostos de l'Estat.
n) Estaran obligades a prestar col·laboració i facilitar tota la documentació que els sigui requerida durant l'exercici de les funcions de control i verificació de l'Autoritat d'Auditoria de Programa operatiu, de l'Autoritat de Gestió i de Certificació –la Unitat Administradora del Fons Social Europeu– de la Comissió Europea i d'altres òrgans que, d'acord amb la normativa comunitària, tinguin atribuïdes funcions de control i financer dels ajuts finançats pel Fons Social Europeu.
o) Disposar dels llibres comptables, els registres diligenciats i altres documents degudament auditats en els termes exigits per la legislació mercantil i sectorial aplicable al beneficiari en cada cas, així com aquells estats comptables i registres específics que siguin exigits per les bases reguladores de les subvencions, amb la finalitat de garantir l'exercici adequat de les facultats de comprovació i control.
p) Hauran d'informar el Servei d'Ocupació de Catalunya dels indicadors de realització i de resultats corresponents a l'actuació cofinançada pel Fons Social Europeu en la forma que estableixi l'òrgan competent.
q) Facilitar a l'òrgan gestor competent la informació i les dades que aquest requereixi a efectes de l'avaluació d'implementació, impacte i econòmica de les actuacions dutes a terme mitjançant la subvenció.
24.2 La participació en aquest programa implica la incompatibilitat dels/de les participants de participar en qualsevol altra política activa d'ocupació subvencionada pel Servei d'Ocupació de Catalunya durant la seva permanència en aquest.
Publicitat de les subvencions per part de les entitats beneficiàries
25.1 Les entitats beneficiàries de la subvenció han de donar l'adequada publicitat del programa i de les actuacions i del caràcter públic del seu finançament provinent del Servei d'Ocupació de Catalunya, d'acord amb el que preveu l'article 31 del Reglament de la Llei general de subvencions aprovat per Reial decret 887/2006, de 21 de juliol.
25.2 En totes les actuacions directament relacionades amb el programa que tinguin un suport documental i/o audiovisual, així com els contractes laborals subscrits tant amb el personal tècnic de les entitats locals com amb els/les participants, haurà de constar que és un projecte subvencionat pel Servei d'Ocupació de Catalunya i que el programa està finançat a càrrec de fons provinents de pressupostos generals de l'Estat i s'haurà d'incloure el logotip del Servei Públic d'Ocupació Estatal, d'acord amb el que disposa l'annex de la corresponent Ordre del Ministeri d'Ocupació i Seguretat Social.
En el supòsit de la inclusió en el programa de personal tècnic de l'entitat local, de l'empresa o de l'entitat sense afany de lucre, aquest serà informat mitjançant una comunicació escrita en els mateixos termes.
25.3 Fer constar en totes les mesures d'informació i publicitat derivades de les actuacions ocupacionals previstes a l'article 8, a més del logotip del Servei Públic d'Ocupació Estatal, l'emblema de la Unió Europea, la referència al Fons Social Europeu i la declaració "L'FSE inverteix en el teu futur".
Incompatibilitat i concurrència
El/la director/a del Servei d'Ocupació de Catalunya proposarà el pagament d'una bestreta de fins el 90% del total de la subvenció atorgada quan les entitats locals hagin comunicat l'inici del projecte.
Aquesta bestreta es tramitarà de manera fraccionada, d'acord amb les condicions que s'estableixen a la resolució de concessió i seran pagades de forma successiva d'acord amb el Pla de Tresoreria del Servei d'Ocupació de Catalunya.
El/la director/a del Servei d'Ocupació de Catalunya proposarà el pagament de l'import restant en el moment en què les entitats locals hagin executat correctament les actuacions i justificat la totalitat de les despeses subvencionades d'acord amb el procediment establert a l'article 33 d'aquesta Ordre.
27.2 Pagaments a les empreses i entitats sense afany de lucre.
El/la director/a del Servei d'Ocupació de Catalunya proposarà el pagament d'una bestreta de fins el 90% de l'import atorgat per contracte, que es tramitarà de manera fraccionada, d'acord amb les condicions que s'estableixin a la resolució de concessió.
Aquestes seran pagades de forma successiva d'acord amb el Pla de Tresoreria del Servei d'Ocupació de Catalunya.
El/la director/a del Servei d'Ocupació de Catalunya proposarà el pagament de l'import restant en el moment en què les entitats beneficiàries hagin justificat correctament la totalitat de les despeses, d'acord amb el procediment establert a l'article 33 d'aquesta Ordre.
Les entitats beneficiàries només podran renunciar totalment o parcialment a la subvenció atorgada per causes justificades, de forma expressa i mitjançant un escrit motivat dirigit a l'òrgan competent de resoldre.
En cas que la quantitat corresponent al total de despeses justificades no s'adeqüi a la quantitat atorgada, l'entitat beneficiària podrà renunciar de forma expressa al seu dret de percebre la part de la subvenció corresponent a la diferència, sempre que s'hagi complert l'objectiu pel qual es va atorgar l'ajut, i haurà de reintegrar, si escau, la part de la subvenció percebuda indegudament.
Revisió de les subvencions atorgades
El Servei d'Ocupació de Catalunya podrà revisar les subvencions ja concedides i la resolució de concessió en cas d'alteració de les condicions o de l'obtenció concurrent d'altres ajuts.
Seguiment de les accions subvencionades
El Servei d'Ocupació de Catalunya establirà els mecanismes de seguiment i avaluació que permetin comprovar el grau de compliment en la implementació de les actuacions previstes, d'acord amb la guia de prescripcions tècniques.
El Servei d'Ocupació de Catalunya facilitarà a les entitats beneficiàries un document amb els indicadors corresponents al tema prioritari en el qual s'ha inclòs l'actuació subvencionada.
Les entitats locals beneficiàries hauran de facilitar al Servei d'Ocupació de Catalunya les dades i indicadors de l'execució del projecte referits a les actuacions executades i acabades, amb l'objectiu de complir amb els requisits de la Conferència Sectorial d'Ocupació i Afers Laborals, del Servei d'Ocupació de Catalunya, i si escau, amb els de certificació i/o justificació al Fons Social Europeu, en els terminis que s'estableixen a continuació:
Pel que fa als indicadors de seguiment a la finalització del projecte i no més tard del 31 de gener de l'any següent en què finalitza.
Pel que fa als indicadors de resultat referits a persones físiques als 6 mesos a partir de la finalització del projecte.
Verificació i control de les accions subvencionades
32.1 El Servei d'Ocupació de Catalunya podrà realitzar les actuacions de verificació i control que consideri necessàries en l'àmbit de les seves competències.
Així mateix realitzarà actuacions específiques de control arran de denúncies o de l'existència d'indicis de frau o irregularitats en l'execució de l'activitat subvencionada finançada a l'empara d'aquesta Ordre.
Les entitats beneficiàries de les subvencions s'han de sotmetre a les actuacions de comprovació que el Servei d'Ocupació de Catalunya consideri necessàries i a les de control financer que corresponguin, d'acord amb el que preveuen els articles 90 bis i 97 i següents del Decret legislatiu 3/2002, de 24 de desembre.
El Servei d'Ocupació de Catalunya es reserva la realització de la verificació que s'estableix en els articles 60.b) del Reglament (CE) núm. 1083/2006 del Consell Europeu, i 13.2 del Reglament (CE) núm. 1828/2006 de la Comissió, pel que fa a la comprovació del lliurament dels béns o la prestació dels serveis objecte de cofinançament pel Fons Social Europeu, que s'ha fet la despesa declarada pel beneficiari i que s'han complert les normes comunitàries i nacionals aplicables segons la matèria.
32.2 Les actuacions de verificació per part del Servei d'Ocupació de Catalunya de les actuacions subvencionades seran de dos tipus:
a) Verificacions administratives, que tenen per objecte garantir que les declaracions justificatives de despeses presentades per les entitats beneficiàries estiguin suportades per nòmines, factures o documents comptables de valor probatori equivalent, amb validesa jurídica al tràfic mercantil o amb eficàcia administrativa.
b) Verificacions in situ o sobre el terreny, que tenen per objecte comprovar l'efectiva realització de l'acció subvencionada, i s'efectuaran durant la realització de l'actuació.
Justificació de les despeses executades
33.1 La justificació del compliment de les condicions imposades i de la consecució de l'objecte de la subvenció es farà d'acord amb el que preveuen l'Ordre d'1 d'octubre de 1997, sobre tramitació, justificació i control d'ajuts i subvencions (DOGC núm. 2500, de 21.10.1997), i l'Ordre TRE/395/2008, d'1 d'agost, per la qual s'estableix el règim de justificació econòmica de les subvencions previstes en els programes de polítiques actives d'ocupació que gestiona el Servei d'Ocupació de Catalunya (DOGC núm. 5197, de 19.8.2008), modificada per l'Ordre TRE/260/2009, de 15 de maig (DOGC núm. 5386, de 25.5.2009), així com els articles 30 i 31 de la Llei 38/2003, de 17 de novembre, general de subvencions.
33.2 En els supòsits de cofinançament pel Fons Social Europeu, la documentació justificativa haurà de complir els requisits establerts a l'Ordre TIN/2965/2008, de 14 d'octubre, per la qual es determinen les despeses subvencionables pel Fons Social Europeu durant el període de programació de 2007-2013 (BOE núm. 252, de 18.10.2008); i l'Ordre TIN/788/2009, de 25 de març, que modifica l'anterior (BOE núm. 79, de 1.4.2009).
33.3 Totes i cadascuna de les despeses imputades han d'estar suportades mitjançant nòmines, factures o documents comptables de valor probatori equivalent, amb validesa jurídica al tràfic mercantil o amb eficàcia administrativa, i han d'estar pagades abans de la finalització del termini establert per a la justificació.
33.4 Les entitats locals beneficiàries dels ajuts per a la realització de les actuacions previstes als apartats a), b) i c) de l'article 8 d'aquesta Ordre estan obligades a justificar la realització de les accions i la correcta aplicació dels fons públics rebuts en el termini màxim de dos mesos a partir de la data de la finalització del termini d'execució del projecte que s'estableixi a la convocatòria.
La modalitat de justificació econòmica per a les entitats locals previstes a l'apartat 1 de l'article 4 de d'aquesta Ordre és la de compte justificatiu simplificat sense la limitació dels 60.000 euros, només quan l'entitat perceptora estigui sotmesa a control financer permanent o a fiscalització prèvia.
Una relació classificada de totes les despeses imputables al desenvolupament de l'acció, en què s'identifiqui el/la creditor/a i el document, l'import, la data d'emissió i la data de pagament.
Un certificat emès pel/per la secretari/a o l'/la interventor/a de l'entitat on s'acrediti que els pagaments corresponen a accions correctament realitzades i a despeses elegibles i justificades mitjançant factures o altres documents comptables de valor probatori equivalent i que han estat efectivament pagades abans de la finalització del període de presentació de la justificació econòmica.
Per a les entitats locals no incloses a l'àmbit d'aplicació de la Llei 6/1984, de 5 de març, de la Sindicatura de Comptes de Catalunya, la justificació de la subvenció es realitzarà mitjançant el compte justificatiu amb aportació de justificants de despesa.
Una relació classificada de totes les despeses subvencionables al desenvolupament de l'acció, d'acord amb l'estructura de costos establerta per a cada programa, amb identificació del creditor i el document, l'import, la data d'emissió i la data de pagament.
Un certificat signat pel/per la representant legal de l'entitat on s'acrediti que els pagaments corresponen a accions correctament realitzades i a despeses elegibles i justificades mitjançant factures o altres documents comptables de valor probatori equivalent i que han estat efectivament pagades abans de la finalització del període de presentació de la justificació econòmica.
Els originals o la fotocòpia compulsada de tots els justificants de despesa segellats.
Si escau, carta de pagament de reintegrament en el supòsit de fons públics percebuts com a bestreta i no aplicats a l'objecte subvencionable, així com dels interessos legals que en derivin a comptar des del termini de finalització per a la presentació de la justificació econòmica.
33.5 Les empreses o entitats sense afany de lucre beneficiàries dels ajuts previstos per a la contractació dels/de les participants disposaran del termini de dos mesos, a partir de la finalització de cadascun dels contractes subvencionat, per presentar la documentació necessària per justificar la totalitat de les despeses corresponent als contractes que s'hagin executat.
La modalitat de justificació econòmica per a les empreses o entitats sense afany de lucre és la de compte justificatiu amb aportació de justificant de despesa i han de presentar, dins del termini establert, una memòria econòmica que ha d'incloure la documentació següent:
Una relació de despeses salarials pagades mensualment pels mesos de durada del contracte i per cada persona contractada.
Fotocòpia compulsada dels fulls de nòmines pagades durant tot el període subvencionable, dels fulls de liquidació (quitances) en el cas de participants que finalitzin la seva relació contractual amb l'empresa o entitat sense afany de lucre i rebuts bancaris que acreditin el pagament de les nòmines.
Fotocòpia compulsada dels documents de cotització a la Seguretat Social (TC1 i TC2) des de l'inici del contracte de treball fins a un mes després de finalitzar el període subvencionable i documents o rebuts bancaris que acreditin el pagament de les cotitzacions a la Seguretat Social.
Còpia de la baixa a la Seguretat Social, si aquesta s'ha produït abans de o en finalitzar el període subvencionable de sis mesos.
Un certificat per cada participant, signat pel/per la representant legal de l'empresa o entitat sense afany de lucre i per la persona contractada on constin les tasques realitzades durant tot el període de contractació.
33.6 Els documents justificatius originals es marcaran amb un segell, indicant-hi la subvenció que es justifica i si l'import del justificant s'imputa totalment o parcialment a la subvenció.
33.7 Les dates d'emissió dels documents justificatius hauran d'estar dins del període d'execució de l'acció subvencionada a què s'imputa, llevat aquelles que s'emetin amb data posterior i facin referència a despeses executades en el període subvencionable.
En aquest darrer cas, la factura haurà de ser emesa dins del termini previst per la justificació econòmica del projecte.
Totes les despeses s'hauran d'haver pagat dins del termini establert per a la presentació de la justificació econòmica i, en qualsevol cas, abans del lliurament d'aquesta documentació al Servei d'Ocupació de Catalunya.
35.1 Són causes de revocació i es procedirà a la revocació corresponent de la subvenció i, si escau, al reintegrament de les quantitats percebudes indegudament amb l'interès de demora que correspongui, des del moment de pagament de la subvenció fins a la data en què s'acordi el procediment de reintegrament, d'acord amb els articles 92 bis, 99 i 100 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i l'article 37 de la Llei 38/2003, de 17 de novembre, general de subvencions:
b) L'incompliment total o parcial de l'objectiu, de l'activitat, del projecte o la no adopció del comportament que fonamenta la concessió de la subvenció.
d) L'incompliment de l'obligació d'adoptar les mesures de difusió contingudes a l'apartat 4 de l'article 18 de la Llei 38/2003, de 17 de novembre, general de subvencions, i els articles 8 i 9 del Reglament (CE) núm. 1828/2006, de la Comissió de 8 de desembre de 2006 i les previstes a l'article 24 d'aquesta Ordre.
g) L'incompliment de les obligacions imposades per l'Administració a les entitats beneficiàries, així com dels compromisos assumits per aquestes amb motiu de la concessió de la subvenció, sempre que afectin la manera com s'han d'aconseguir els objectius, fer l'activitat, executar el projecte o adoptar el comportament que fonamenta la concessió de la subvenció o s'hi refereixin.
i) Per l'excés obtingut sobre el cost de l'activitat desenvolupada quan l'import de les subvencions sigui d'una quantia que, aïlladament o en concurrència amb subvencions d'altres entitats públiques o privades, nacionals o internacionals, superi el cost de l'activitat que ha de dur a terme l'entitat beneficiària.
j) L'obtenció de la subvenció falsejant les condicions requerides o ocultant les que l'haurien impedit.
k) L'incompliment de les obligacions imposades per l'Administració a l'entitat beneficiària, així com dels compromisos assumits per aquesta amb motiu de la concessió de la subvenció, diferents dels anteriors, quan d'això se'n derivi la impossibilitat de verificar la destinació donada als fons percebuts, el compliment de l'objectiu, la realitat i regularitat de les activitats subvencionades, o la concurrència de subvencions, ajuts, ingressos o recursos per a la mateixa finalitat, procedents de qualsevol administració o ens públics o privats, nacionals, de la Unió Europea o d'organismes internacionals.
l) L'incompliment de les obligacions o incórrer en els supòsits de prohibició establerts als articles 90 bis, 92 i 92 bis del Text refós de la Llei de finances públiques de Catalunya.
m) La no inclusió o la utilització indeguda dels mitjans a prevenir i detectar casos d'assetjament sexual i d'assetjament per raó de sexe, i/o dels utilitzats per intervenir-hi.
n) L'incompliment de l'obligació de respectar la igualtat de tracte i d'oportunitats a l'àmbit laboral i, amb aquesta finalitat, adoptar mesures adreçades a evitar qualsevol tipus de discriminació laboral entre homes i dones.
I serà causa de revocació l'incompliment de l'obligatorietat de les empreses o entitats sense afany de lucre de més de 250 treballadors/ores d'elaborar i aplicar amb caràcter obligatori un pla d'igualtat, d'acord amb el que estableix l'article 45 de la Llei orgànica 3/2007, de 22 de març, per la igualtat efectiva entre homes i dones.
o) L'incompliment de qualsevol altra obligació establerta en la normativa aplicable o en aquesta Ordre.
35.2 Si l'òrgan concedent, com a conseqüència de la seva actuació de comprovació tant del Servei d'Ocupació de Catalunya com de la Intervenció General, en el marc del procediment de control, aprecien la concurrència d'alguna causa de revocació de la subvenció concedida esmentades anteriorment, hauran d'instar l'inici del corresponent procediment de revocació, d'acord amb el que preveu la secció quarta del capítol IX de la Llei de finances públiques de Catalunya; o si aprecien algun motiu d'infracció hauran d'instar l'inici del procediment sancionador, d'acord amb el que preveu la secció cinquena de l'esmentat capítol IX de la Llei de finances públiques de Catalunya i el que preveu la Llei 38/2003, de 17 de novembre, general de subvencions.
35.3 En el supòsit d'incompliment parcial per part de les entitats locals en la realització de les actuacions a), b) i c) de l'article 8 d'aquesta Ordre, la quantia atorgada es podrà reduir proporcionalment en els supòsits següents:
El nombre de persones ateses és inferior al nombre de persones atorgat.
L'import a reduir és el corresponent a les persones no ateses.
Nombre d'hores de formació efectivament no rebudes per les persones participants.
L'import a reduir és el corresponent al total d'hores no rebudes per les persones participants.
Nombre de persones no contractades que han finalitzat amb aprofitament el període formatiu.
L'import a reduir és el corresponent a les persones no contractades.
En el supòsit que la durada dels contractes laborals subscrits per empreses o entitats sense afany de lucre sigui inferior a la prevista en l'apartat 3 de l'article 13 d'aquesta Ordre, per causa d'acomiadament, cessament voluntari del/de la treballador/a o altres causes d'acord amb l'article 49 de l'Estatut dels treballadors, la quantia atorgada es reduirà proporcionalment a la durada del contracte no realitzada.
36.1 D'acord amb l'article 18 de la Llei 38/2003, de 17 de novembre, general de subvencions, i amb l'article 94.6 del Text refós de la Llei de finances públiques de Catalunya, aprovat mitjançant el Decret legislatiu 3/2002, de 24 de desembre, quan les subvencions concedides, individualment considerades, siguin d'import igual o superior a 3.000 euros, l'òrgan concedent donarà publicitat als atorgaments d'aquestes subvencions mitjançant la seva publicació al Diari Oficial de la Generalitat de Catalunya i en el tauler d'anuncis que correspongui, indicant la convocatòria, el programa i el crèdit pressupostari al qual s'han imputat, l'entitat local o empresa o entitat sense afany de lucre beneficiària, la quantitat concedida i la/les finalitat/s de la subvenció.
36.2 En el supòsit que la quantia de les subvencions concedides sigui inferior a 3.000 euros, la publicitat es farà mitjançant l'exposició de les subvencions atorgades al tauler d'anuncis corresponent.
36.3 En el supòsit d'actuacions cofinançades pel Fons Social Europeu, i d'acord amb l'article 7 apartat 2, lletra d), del Reglament (CE) núm. 1828/2006 de la Comissió, es realitzarà la publicació, electrònica o per altres mitjans, de la llista d'entitats beneficiàries, els noms de les operacions i les quantitats dels fons públics assignades.
36.4 Sens perjudici del que han establert els apartats anteriors, es donarà publicitat als atorgaments de les subvencions mitjançant la seva exposició a la pàgina web del Servei d'Ocupació de Catalunya [URL] i del Departament d'Empresa i Ocupació [URL].
L'entitat local o l'empresa o entitat sense afany de lucre beneficiària ha de complir amb la normativa de protecció de dades de caràcter personal, concretament adoptar i implementar les mesures de seguretat previstes per la Llei orgànica 15/1999, de 13 de desembre, de protecció de dades de caràcter personal, desplegada pel Reial decret 1720/2007, de 21 de desembre.
Concretament les entitats establiran les mesures organitzatives i tècniques necessàries per garantir la seguretat de les dades a les quals accedeixin com a conseqüència de les actuacions que són objecte d'aquesta Ordre.
En tot el que no preveuen expressament aquestes bases, són d'aplicació els preceptes continguts al capítol IX de la Llei de finances públiques de Catalunya en tot allò que no s'oposi a la normativa bàsica estatal; la Llei 38/2003, de 17 de novembre, general de subvencions, i el Reglament de la Llei general de subvencions aprovat pel Reial decret 887/2006, de 21 de juliol, en els seus preceptes bàsics; la Llei 26/2010, del 3 d'agost, de règim jurídic i de procediment de les administracions públiques de Catalunya; la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i la Llei 30/1992, de 26 de novembre, de règim jurídic de les administracions públiques i del procediment administratiu comú, així com el que disposa la Llei de pressupostos de la Generalitat de Catalunya del present exercici i la resta de la normativa aplicable.
Convocatòria per a l'any 2012 i convocatòria anticipada per al 2013
39.1 S'obre la convocatòria per a la presentació de sol·licituds per als ajuts previstos als apartats a), b) i c) de l'article 8.1 d'aquesta Ordre.
39.2 Les entitats que podran sol·licitar aquests ajuts són les entitats locals previstes a l'article 4.1 d'aquesta Ordre.
Convocatòria anticipada per al 2013
40.1 S'obre la convocatòria per a la presentació de sol·licituds per als ajuts previstos a l'apartat d) de l'article 8.1 d'aquesta Ordre.
40.2 Les entitats que podran sol·licitar aquests ajuts són les empreses i entitats i institucions sense afany de lucre previstes a l'article 4.2 d'aquesta Ordre.
41.1 Aquest programa serà finançat pel Ministeri d'Ocupació i Seguretat Social, d'acord amb les corresponents ordres per les quals es distribueixen territorialment les subvencions de l'àmbit laboral finançades amb càrrec als pressupostos generals de l'Estat.
41.2 L'import màxim destinat als ajuts a les entitats locals previstos a l'article 8.1.a), b) i c) d'aquesta Ordre és de 8.200.000,00 euros, els quals aniran a càrrec de la partida pressupostària 6204 D/460.0014.02/331D/0000 del pressupost del Servei d'Ocupació de Catalunya per a l'any 2012.
41.3 L'import màxim destinat als ajuts a les empreses i entitats previstos a l'article 8.1.d) d'aquesta Ordre és de 7.200.000,00 euros, els quals resten condicionats a l'assignació pressupostària de la Conferència Sectorial per a l'exercici 2013.
41.4 L'import previst per als ajuts a les empreses i entitats de l'apartat anterior anirà a càrrec de les partides pressupostàries 6204 D/470.0006.05/331D/0000, 6204D/484.0001.02/331D/0000, 6204D/481.0001.02/331D/0000 i 6204D/482.0018.03/331D/0000 del pressupost del Servei d'Ocupació de Catalunya per al 2013.
Aquest crèdit resta condicionat a l'aprovació dels pressupostos de la Generalitat de Catalunya per al 2013 i a l'efectiva assignació pressupostària del Ministeri d'Ocupació i Seguretat Social en el 2013.
Un cop es resolgui la convocatòria caldrà redistribuir els crèdits entre les partides pressupostàries per tal d'imputar els beneficiaris de les subvencions a l'estructura pressupostària del Servei d'Ocupació de Catalunya per al 2013.
41.5 Aquestes convocatòries queden condicionades a l'existència efectiva de crèdit suficient i adequat al pressupost per a l'exercici pressupostari corresponent en el moment de la resolució de la concessió i a les disponibilitats pressupostàries.
41.6 Aquestes dotacions màximes es podran ampliar en funció de les disponibilitats pressupostàries i de les sol·licituds rebudes, mitjançant resolució del/de la director/a del Servei d'Ocupació de Catalunya.
41.7 Els ajuts concedits per a les actuacions dels apartats a, b i c de l'article 8.1 de l'Ordre de tutorització i acompanyament a la inserció, de formació professionalitzadora i de promoció són elegibles dins de l'eix 2 i el tema prioritari 66 del Programa Operatiu 2007ES052PO007 de Competitivitat Regional i Ocupació per al període 2007-2013 amb un cofinançament del Fons Social Europeu del 50%.
41.8 Els ajuts concedits per a les actuacions d'experiència professional en entitats sense afany de lucre mitjançant contractació laboral poden ser elegibles en el marc del Programa Operatiu Plurirregional d'Adaptabilitat i Ocupació núm. 2007ES05UPO001 per al període 2007-2013, amb un cofinançament del Fons Social Europeu del 50%, dins de l'eix 2, el tema prioritari 66 i la línia d'acció 66.7.
Aquests ajuts estan finançats pel Ministeri d'Ocupació i Seguretat Social, d'acord amb l'Ordre ESS/2044/2012, de 24 de setembre, que distribueix territorialment per a l'exercici econòmic del 2012, per a la seva gestió per les comunitats autònomes amb competències assumides, subvencions de l'àmbit laboral finançades amb càrrec als pressupostos generals de l'Estat.
Els ajuts atorgats a empreses que es regulen en aquesta Ordre estaran sotmesos al Reglament CE núm. 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (actualment, amb la nova numeració, articles 107 i 108 del Tractat de funcionament de la Unió Europea) (DOUE L379, de 28.12.2006), segons el qual l'entitat beneficiària no podrà rebre més de 200.000,00 euros en concepte de minimis durant un període de tres exercicis fiscals.
43.1 Les entitats locals, i les empreses o entitats sense afany de lucre prèviament seleccionades d'acord amb l'article 14 d'aquesta Ordre, han de presentar les sol·licituds de les subvencions segons els models normalitzats, que estaran a la seva disposició a les pàgines web del Departament d'Empresa i Ocupació [URL] i del Servei d'Ocupació de Catalunya [URL].
El model de sol·licitud d'ajut per a la realització de les actuacions previstes en els apartats a), b) i c) de l'article 8 d'aquesta Ordre inclou el guió de la memòria tècnica del projecte.
43.2 Aquestes sol·licituds adreçades al/a la director/a del Servei d'Ocupació de Catalunya s'hauran de presentar al registre del Servei d'Ocupació de Catalunya o en qualsevol de les formes que preveu l'article 38.4 de la Llei 30/1992, de 26 de novembre, del règim jurídic de les administracions públiques i del procediment administratiu comú, modificada per la Llei 4/1999, de 13 de gener.
Les sol·licituds també s'hauran d'enviar telemàticament via correu electrònic: les entitats locals han de fer arribar les sol·licituds previstes per a les actuacions a), b) i c) de l'article 8 d'aquesta Ordre a la bústia de correu electrònic [EMAIL] Les empreses o entitats sense afany de lucre han de fer arribar les sol·licituds de l'actuació d'experiència professional a la bústia de correu electrònic [EMAIL]
43.3 La sol·licitud inclou la declaració responsable relativa al compliment dels requisits següents:
a) Requisits als quals fa referència l'article 5 d'aquesta Ordre.
b) Declaració de l'existència d'altres subvencions o ajudes públiques i/o privades, nacionals o internacionals, per al mateix concepte, amb indicació del programa al qual s'acullen, de la quantia sol·licitada, del percentatge que suposen del cost total del projecte, de si es troben en fase de sol·licitud o concessió i amb càrrec a quina entitat pública o privada s'han sol·licitat.
En cas de no haver-ne sol·licitat d'altres, cal adjuntar una declaració responsable en aquest sentit.
c) Declaració expressa per la qual l'entitat beneficiària es compromet a dur a terme una comptabilitat separada vinculada a l'activitat subvencionada.
d) Si s'escau, declaració d'ajuts de minimis rebuts, durant l'exercici fiscal en curs i els dos exercicis anteriors, indicant la data de concessió, l'import i l'ens atorgant.
43.4 Amb la sol·licitud, s'haurà d'aportar la documentació següent:
b) Fotocòpia de la targeta d'identificació de l'entitat i del document d'identitat de la persona que actua en nom i representació de la persona jurídica sol·licitant.
c) Full de domiciliació bancària degudament emplenat, d'acord amb el model del Departament d'Economia i Coneixement, apartat de serveis i tràmits, disponible a l'adreça http://www.gencat.cat/economia/serveis/models/index.html.
d) En el cas que l'entitat local sol·licitant sigui un organisme autònom o altres entitats jurídiques de creació voluntària, dependents o vinculades a una administració local, caldrà aportar l'acord o acords municipals pels quals es decideix la seva creació i els estatuts i/o altres documents fundacionals, i les seves modificacions.
e) En cas d'entitat locals, certificat o còpia compulsada de l'Acord del Ple o de l'òrgan de govern pel qual s'aprova la sol·licitud de subvenció i un certificat del/de la secretari/ària i/o interventor/a de l'administració local on es faci constar la disposició pressupostària per al finançament de la part de l'acció finançada directament pel sol·licitant, amb indicació de les partides pressupostàries corresponents.
f) En la resta de casos caldrà aportar l'escriptura de constitució de la societat i els estatuts, i les seves modificacions, degudament inscrits al corresponent registre.
43.5 L'entitat sol·licitant pot autoritzar el Servei d'Ocupació de Catalunya, mitjançant l'espai reservat a tal efecte en l'imprès de sol·licitud, que comprovi les dades relatives a estar al corrent de les obligacions amb la Seguretat Social, de les obligacions tributàries de l'Estat i amb la Generalitat, les dades del NIF del/de la representant legal de l'entitat que presenta la sol·licitud i la targeta d'identificació fiscal d'aquesta.
Contràriament haurà de presentar tota aquesta documentació en la sol·licitud de l'ajut i amb caràcter previ a la resolució d'atorgament i abans d'efectuar-se el pagament de la subvenció concedida.
El formulari de sol·licitud inclou una autorització per consultar a través de la Plataforma d'Integració i Col·laboració Administrativa (PICA) el NIF de l'entitat local, empresa o entitat sense afany de lucre, el DNI de la persona que actua en nom i representació de la persona jurídica sol·licitant i les dades relatives a estar al corrent de les obligacions amb la Seguretat Social, de les obligacions tributàries de l'Estat i amb la Generalitat que formen part del Catàleg de Dades i Documents Electrònics, d'acord amb allò establert a l'article 18 del Decret 56/2009, de 7 d'abril, per a l'impuls i desenvolupament dels mitjans electrònics a l'Administració de la Generalitat.
Si la persona sol·licitant denega expressament l'autorització esmentada, mitjançant el formulari de sol·licitud, haurà d'aportar el certificat o els certificats acreditatius corresponents.
Les entitats locals i empreses o entitats sense afany de lucre que tinguin concedida una pròrroga, aplaçament, moratòria o qualsevol altra condició especial, han d'aportar la documentació acreditativa d'aquestes circumstàncies.
43.6 En el cas de documents que ja es trobin en poder de qualsevol dels departaments de la Generalitat de Catalunya, en aplicació del que preveu l'article 35.f) de la Llei 30/1992, de 26 de novembre, de règim jurídic de les administracions públiques i del procediment administratiu comú, la seva aportació es pot substituir per una declaració de l'entitat local o l'empresa o entitat sense afany de lucre sol·licitant conforme no hi ha hagut modificacions en la data de presentació de la sol·licitud, fent constar el lloc, la data i l'òrgan davant el qual es va presentar la documentació.
Aquesta declaració està inclosa a l'imprès de sol·licitud.
43.7 Si la sol·licitud no compleix els requisits que estableix aquesta Ordre es requerirà l'interessat/ada per tal que en un termini de deu dies hàbils esmeni el defecte o adjunti els documents preceptius.
Si no ho fa així s'entendrà que desisteix, d'acord amb l'article 71 de la Llei 30/1992, de 26 de novembre, de règim jurídic de les administracions públiques i del procediment administratiu comú, i es dictarà la resolució corresponent.
Terminis de presentació de sol·licituds
44.1 El termini de presentació de sol·licituds per a les entitats locals per a la realització de les actuacions previstes en els apartats a), b) i c) de l'article 8 és de 15 dies naturals a comptar des de l'endemà de la publicació de la present Ordre en el Diari Oficial de la Generalitat de Catalunya.
44.2 El termini de presentació de sol·licituds per a les empreses o entitats sense afany de lucre seleccionades d'acord amb l'article 14 d'aquesta Ordre per a la realització de l'actuació d'experiència professional, serà de dos mesos des de la data d'inici del contracte.
Criteris de valoració per al procediment de concessió d'ajuts a les entitats locals
Els criteris de valoració dels projectes per a la concessió dels ajuts a les entitats locals previstes a l'article 4.1, amb el detall de l'annex 1 d'aquesta Ordre, són els següents:
Terminis d'execució dels projectes
46.1 Les entitats locals hauran d'iniciar el projecte en el termini d'un mes des de la resolució d'atorgament i, en tot cas, abans del 31 de desembre de 2012.
46.2 Les empreses i/o entitats sense afany de lucre podran subscriure els contractes objecte de subvenció dins de l'exercici 2013, i sempre i quan el/la tutor/a de l'entitat local hagi definit l'itinerari professional del/de la participant en funció de les seves competències i perfil professional.
Els contractes de treball s'hauran de realitzar durant el període d'execució del projecte i s'hauran de subscriure, com a màxim, abans de sis mesos de la seva finalització.
Criteris de valoració i puntuació d'aquests (article 45)
Capacitat i solvència tècnica, experiència i recursos humans i tècnics per a la tutorització i acompanyament a la inserció.
Es valora disposar d'una àrea o unitat d'orientació i inserció laboral amb personal fix i haver col·laborat prèviament amb el Servei d'Ocupació de Catalunya en actuacions d'aquesta naturalesa.
Capacitat i solvència tècnica, experiència i recursos humans i tècnics per a la realització de l'activitat formativa.
Es valora disposar d'un centre de formació, haver col·laborat prèviament amb el Servei d'Ocupació de Catalunya en actuacions d'aquesta naturalesa i estar homologat pel Servei d'Ocupació de Catalunya en les especialitats a impartir en el projecte.
Capacitat i solvència tècnica, experiència i recursos humans i tècnics per a la promoció de la participació d'empreses o entitats sense afany de lucre.
Es valora disposar d'una àrea o unitat adreçada a l'empresa amb personal fix i haver col·laborat prèviament amb el Servei d'Ocupació de Catalunya en actuacions d'aquesta naturalesa.
Realització d'una diagnosi i exposició de conclusions.
Relació d'empreses del territori per activitat econòmica amb prospecció de necessitats de personal.
Descripció del/dels projecte/s generadors d'activitat econòmica a curt termini amb prospecció de necessitats de personal: Puntuació màxima: 5 punts.
Descripció de les actuacions i cronograma integrat.
Descripció detallada de la tutorització.
Es valorarà l'existència d'actuacions de diagnosi, informació, assessorament i motivació individual i, especialment, acompanyament a la inserció una vegada finalitzada la contractació laboral.
Descripció detallada del/s programa/es formatiu/s.
Es valorarà la indicació del contingut del programa formatiu a impartir i la realització de formació complementaria.
També es valorarà la realització de la formació per la pròpia entitat o mitjançant una entitat/curs subvencionat.
Descripció detallada del programa d'accions adreçades a la recerca de les empreses i/o entitats sense afany de lucre que participaran al programa.
Es valorarà la descripció de les accions previstes i la indicació del lloc, la durada, l'horari, els recursos materials i humans necessaris, el personal adscrit i la persona responsable en relació amb aquestes actuacions.
Determinació de les empreses i/o les entitats sense afany de lucre on els/les participants desenvoluparan un conveni de pràctiques.
Es valorarà la relació de les empreses i/o entitats sense afany de lucre i les cartes de compromís de conveni en pràctiques d'aquestes.
Determinació de les empreses i/o entitats sense afany de lucre que efectuaran la contractació laboral corresponent al període d'experiència laboral.
Es valorarà la relació de les empreses i/o entitats sense afany de lucre i les cartes de compromís de contractació laboral.
Percentatge de l'atur registrat de llarga durada del/s municipi/s d'actuació superior al percentatge de l'atur registrat de llarga durada de la comarca.
Percentatge de l'atur registrat de llarga durada del/s municipi/s superior al percentatge de l'atur registrat de llarga durada de la demarcació territorial.